b'\n_START_ARTICLE_\nTampereen Hippos\n_START_SECTION_\nRadan suunnittelu- ja rakennusvaiheet\n_START_PARAGRAPH_\nEnsimm\xc3\xa4iset ravikilpailut Tampereella oli j\xc3\xa4rjestetty jo vuonna 1878. Maaradan puuttuessa niit\xc3\xa4 ajettiin vain talvisin j\xc3\xa4rvien j\xc3\xa4\xc3\xa4lle auratuilla radoilla. Huhtikuussa 1909 perustettu Pohjois-H\xc3\xa4meen Hippos ryhtyi heti ensit\xc3\xb6ikseen suunnittelemaan omaa ravirataa, jollainen oli jo aikaisemmin rakennettu useaan eri kaupunkiin. Tampereen kaupunginvaltuusto hyv\xc3\xa4ksyi suunnitelmat saman vuoden marraskuussa ja radan rakentaminen aloitettiin v\xc3\xa4litt\xc3\xb6m\xc3\xa4sti. Sen paikaksi oli valittu keskustan it\xc3\xa4puolella sijaitsevat l\xc3\xa4hes asumattomat ns. Tammelan vainiot. Nyky\xc3\xa4\xc3\xa4n alue tunnetaan Kalevan kaupunginosana. Se oli l\xc3\xa4hinn\xc3\xa4 kaavoittamatonta viljelysmaata, jolla sijaitsi muutama tiilitehdas. Ainoat asukkaat olivat niiden ty\xc3\xb6ntekij\xc3\xb6it\xc3\xa4, joita Kalevan alueella asui joitakin kymmeni\xc3\xa4.\n_START_SECTION_\nKilpailuja ja laajennuksia\n_START_PARAGRAPH_\nRavirata valmistui jo vajaan vuoden kuluttua, niin ett\xc3\xa4 avajaiskilpailut j\xc3\xa4rjestettiin 10.\xe2\x80\x9311. syyskuuta 1910. Varsinaisen kilparadan lis\xc3\xa4ksi paikalle oli valmistunut my\xc3\xb6s puurakenteinen 500 hengen katsomo. Vuonna 1913 Hippoksella pidettiin ensimm\xc3\xa4iset ep\xc3\xa4viralliset Kuninkuusravit. Kilpailu oli tarkoitus j\xc3\xa4rjest\xc3\xa4\xc3\xa4 vuosittain Tampereella, mutta vuotta my\xc3\xb6hemmin syttyneen maailmansodan aiheuttaman taloudellisen ep\xc3\xa4varmuuden johdosta vuoden 1913 Kuninkuusravit j\xc3\xa4iv\xc3\xa4t sill\xc3\xa4 kertaa ainoiksi. Tapahtuma elvytettiin vasta vuonna 1924, ja uudeksi kilpailupaikaksi tuli Lahden ravirata. Seitsem\xc3\xa4n vuotta my\xc3\xb6hemmin Kuninkuusravit alkoivat kiert\xc3\xa4m\xc3\xa4\xc3\xa4n eri radoilla ja Tampereen Hippoksella ne j\xc3\xa4rjestettiin vuosina 1932, 1945 ja 1953._NEWLINE_Raviradan katsomoa laajennettiin vuonna 1928, ja samalla rakennettiin my\xc3\xb6s tilat totalisaattoripeli\xc3\xa4 varten. Toton pelaaminen oli Suomessa aloitettu aikaisemmin samana vuonna. Uudistettu 1\xc2\xa0200 hengen istumakatsomo palveli aina Tampereen Hippoksen toiminnan loppumiseen saakka. Ravintola- ja totalisaattoritiloja laajennettiin viel\xc3\xa4 vuoden 1953 Kuninkuusraveja varten. 1970-luvun alussa Tampereen Hippoksella alettiin j\xc3\xa4rjest\xc3\xa4m\xc3\xa4\xc3\xa4n kahta uutta suurkilpailua, Erilo-juoksua sek\xc3\xa4 l\xc3\xa4mminveristen Kriteriumia. Ne ovat molemmat nyky\xc3\xa4\xc3\xa4nkin Teivon raviradan ohjelmassa. Ravikilpailujen lis\xc3\xa4ksi Hippoksella pidettiin 1920- ja 1930-lukujen vaihteesta l\xc3\xa4htien my\xc3\xb6s moottoriurheilukilpailuja. Radalla ajettiin sek\xc3\xa4 moottoripy\xc3\xb6rill\xc3\xa4 ett\xc3\xa4 autoilla, ja kilpailut saavuttivat suurta suosiota. Esimerkiksi vuonna 1934 j\xc3\xa4rjestettyj\xc3\xa4 autokisoja oli seuraamassa 7\xc2\xa0000 katsojaa.\n_START_SECTION_\nToiminnan lopettaminen\n_START_PARAGRAPH_\nRaviurheilun suosion noustua 1970-luvulle tultaessa alkoi Hippoksen ravirata k\xc3\xa4ym\xc3\xa4\xc3\xa4n ahtaaksi kasvaville yleis\xc3\xb6m\xc3\xa4\xc3\xa4rille. Tilanpuutetta lis\xc3\xa4siv\xc3\xa4t my\xc3\xb6s raviradan ymp\xc3\xa4rist\xc3\xb6\xc3\xb6n vuosikymmenten saatossa rakennetut uudet asuinalueet. Vuonna 1975 perustettiin Tampereen Ravirata Oy, joka ryhtyi rakennuttamaan uutta ravirataa Teivaalan kartanon maille Yl\xc3\xb6j\xc3\xa4rvelle. Ensimm\xc3\xa4iset kilpailut uudella Teivon raviradalla j\xc3\xa4rjestettiin hein\xc3\xa4kuussa 1976, jolloin my\xc3\xb6s Tampereen vanha Hippos j\xc3\xa4i historiaan. Nyky\xc3\xa4\xc3\xa4n sen paikalla sijaitsevat muun muassa vuonna 1979 valmistunut Tampereen uintikeskus sek\xc3\xa4 valtion virastotalo, jota kutsutaan my\xc3\xb6s nimell\xc3\xa4 Hippostalo. Raviradasta muistuttavat osaltaan viel\xc3\xa4 my\xc3\xb6s As Oy Hipposkulma Kalevan kaupunginosassa sek\xc3\xa4 Hipposkyl\xc3\xa4n asuinalue, Hippospuisto, Hippoksenkatu ja Hippoksen p\xc3\xa4iv\xc3\xa4koti Kissanmaan kaupunginosassa.'